John Eliassen Boere

John Eliassen Boere (født 3. august 1843 i Foldereid i Namdalen, død 29. november 1917 på Namdal pleiehjem) var en sørsamisk reindriftssame, samepolitisk organisator og aktivist som bodde store deler av sitt liv i Kolvereid/Foldereid. 

John Eliassen Boere var i 1908 med på å stifte Nordre Trondhjems Amts Lappeforening, han formulerte vedtektene og var foreningens første formann. Sammen med Daniel Mortenson fra Røros/Elgå og Martin Jonassen fra Haltdalen utgjorde han en delegasjon som i 1908 dro til Oslo for å diskutere samenes sak med kong Haakon, statsminister Gunnar Knudsen og landbruksminister Foosnæs. Møtene skjedde 26. oktober 1908. Han trakk seg som formann i lappeforeningen i 1910.

Som innsender av leserbrev til avisen Waren Sardne i 1910 var John en av de første som skrev sørsamisk, fonetisk og uten støtte i noe etablert skriftspråk. Han meldte seg og sin familie ut av statskirka i 1891, og meldte seg inn i adventistmenigheten.

Han var også kjent som jaktlos og bjørnejeger. Det sies at han skjøt 49 bjørner alene og jaktet hele 120 bjørner sammen med andre jegere. Han var jaktlos for utenlandske jegere, og skal ha behersket både engelsk og tysk, og i alt 6 språk.

En bauta til minne om ham ble reist på Foldereid i 1965. 
Etterkommere etter John er fremdeles reindriftssamer i Nord-Trøndelag. Oldebarnet Ingvald Jåma (1935–2016) ble tildelt Kongens fortjenstmedalje i 2011. Oldebarnet Arvid Jåma og tippoldebarnet John Kristian Jåma er også reineiere i Fosen reinbeitedistrikt. John Kristian Jåmas datter Maja Kristine Jåma ble medlem av Sametinget og Sametingsrådet i 2021.

Referanser 

Sørsamene
Personer fra Nærøy kommune